               COMISIA EUROPEANĂ
            Bruxelles, 18.12.2017
            COM(2017) 782 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma uneicereri din partea Suediei – EGF/2017/007 SE/Ericsson

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul FEG”).

               2.La 9 august 2017, Suedia a depus cererea EGF/2017/007 SE/Ericsson pentru a obține o contribuție financiară din partea FEG, ca urmare a disponibilizărilor
                  2
                făcute de Ericsson (Telefonaktiebolaget LM Ericsson) în Suedia.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2017/007 SE/Ericsson

                        Statul membru

                        Suedia

                        Regiunea sau regiunile vizate (nivel NUTS
                           3
                         2)

                        Stockholm (SE11)

                        Östra Mellansverige (SE12)

                        Sydsverige (SE22)

                        Västsverige (SE23)

                        Data depunerii cererii

                        9 august 2017

                        Data confirmării primirii cererii

                        9 august 2017

                        Data cererii de informații suplimentare

                        23 august 2017

                        Termenul pentru furnizarea informațiilor suplimentare

                        4 octombrie 2017

                        Termenul pentru finalizarea evaluării

                        27 decembrie 2017

                        Criteriul de intervenție

                        Articolul 4 alineatul (1) litera (a) din Regulamentul FEG

                        Întreprinderea principală

                        Telefonaktiebolaget LM Ericsson
                           4

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea NACE Rev. 2)
                           5

                        NACE Rev. 2 Diviziunea 26 (Fabricarea computerelor și a produselor electronice și optice)

                        Numărul de filiale, furnizori și producători din aval

                        0

                        Perioada de referință (patru luni):

                        17 ianuarie 2017 – 17 mai 2017

                        Numărul de disponibilizări în perioada de referință (a)

                        1 990

                        Numărul de disponibilizări înainte sau după perioada de referință (b)

                        398

                        Numărul total de disponibilizări (a + b)

                        2 388

                        Numărul total de beneficiari eligibili

                        2 388

                        Numărul total de beneficiari vizați

                        900

                        Numărul de tineri vizați care nu sunt încadrați profesional și nu urmează niciun program educațional sau de formare (NEET)

                        0

                        Bugetul pentru servicii personalizate (EUR)

                        3 408 644

                        Bugetul pentru implementarea FEG
                           6
                         (EUR)

                        142 023

                        Bugetul total (EUR)

                        3 550 667

                        Contribuția FEG (60 %) (EUR)

                        2 130 400

               EVALUAREA CERERII

               Procedura

               4.La 9 august 2017, Suedia a depus cererea EGF/2017/007 SE/Ericsson, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul FEG. Comisia a confirmat primirea cererii în aceeași zi și a solicitat Suediei să transmită informații suplimentare până la 23 august 2017. Aceste informații suplimentare au fost furnizate în termen de șase săptămâni de la data cererii. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 27 decembrie 2017.

               Eligibilitatea cererii

               Întreprinderile și beneficiarii în cauză

               5.Cererea se referă la 2 388 de lucrători disponibilizați de Ericsson (compania-mamă Telefonaktiebolaget LM Ericsson și filiala Ericsson AB), dintre care vor fi vizați 900 de lucrători. Întreprinderea operează în principal în sectorul economic clasificat în cadrul NACE Rev.2 Diviziunea 26 (Fabricarea computerelor și a produselor electronice și optice). Disponibilizările făcute de Ericsson au avut loc, în principal, în regiunile de nivel NUTS 2 Stockholm (SE11), Västsverige (SE23) și Östra Mellansverige (SE12), dar au fost concediați lucrători și în zona Sydsverige (SE22).

                        Întreprinderile și numărul concedierilor în perioada de referință

                        Telefonaktiebolaget LM Ericsson (inclusiv Ericsson AB)

                        1 990

               Criteriile de intervenție

               6.Suedia a depus cererea în temeiul criteriilor de intervenție stabilite la articolul 4 alineatul (1) litera (a) din Regulamentul FEG, care prevăd disponibilizarea a cel puțin 500 de lucrători ai unei întreprinderi dintr-un stat membru într-o perioadă de referință de patru luni.

               7.Perioada de referință de patru luni aplicabilă cererii este cuprinsă între 17 ianuarie 2017 și 17 mai 2017.

               8.Disponibilizările din perioada de referință sunt următoarele:

               –1 990 de lucrători disponibilizați de Ericsson.

               Calcularea disponibilizărilor și a cazurilor de încetare a activității

               9.Disponibilizările din perioada de referință au fost calculate după cum urmează:

               –1 990 de la data notificării individuale de către angajator a concedierii sau a încetării contractului de muncă al lucrătorului.

               Beneficiarii eligibili

               10.Pe lângă lucrătorii deja menționați, printre beneficiarii eligibili se numără 398 de lucrători disponibilizați înainte sau după perioada de referință de patru luni. Acești lucrători au primit notificarea colectivă de disponibilizare la 31 octombrie 2016, însă notificările lor individuale au fost transmise în afara perioadei de referință de 4 luni a cererii.

               11.Numărul total de beneficiari eligibili este așadar de 2 388.

               Legătura dintre disponibilizări și schimbările structurale majore ale tiparelor comerciale mondiale cauzate de globalizare

               12.Pentru a stabili legătura dintre disponibilizări, pe de o parte, și încetarea activității și schimbările structurale majore din structura comerțului mondial cauzate de globalizare, pe de altă parte, Suedia susține că disponibilizările au avut loc în linia de activitate orientată spre hardware a industriei telecomunicațiilor, datorită creșterii negative în acest sector a companiei din Suedia, cauzată de concurența mondială.

               13.Aceasta este deja cea de-a doua cerere FEG prezentată de Suedia în legătură cu Ericsson. Întreprinderea a mutat recent o mare parte din producția sa orientată spre hardware în Asia datorită relațiilor favorabile cost-calitate ale producției din India și China și datorită dimensiunii piețelor în creștere din apropierea unităților de producție ale produselor hardware.

               14.Ca parte a plăților compensatorii pentru concedierile în curs din cadrul Ericsson, prima cerere a Suediei în numele unui grup anterior de lucrători concediați (la începutul actualului proces de delocalizare indus de globalizare) a fost prezentată la 31 martie 2016 și aprobată de Parlament și de Consiliu la 11 octombrie 2016.

               15.Un studiu efectuat în Europa de EY, în 2013
                  7
               , a arătat că industriile producătoare din domeniile TI și telecomunicațiilor erau în special susceptibile de a fi externalizate și delocalizate în Asia. Se preconizează că această tendință va continua în condițiile în care cursa pentru reducerea costurilor se intensifică la nivel mondial și multe companii din sector se confruntă cu o externalizare sporită.

               16.Potrivit datelor Ericsson, compania a redus treptat numărul angajaților în Suedia ( de la 21 178 in 2005
                  8
               , la 14 483 în iunie 2017
                  9
               ). În ciuda disponibilizărilor din Suedia, numărul lucrătorilor angajați de Ericsson la nivel mondial a crescut între 2005 și 2014, de la 56 055 la 118 055 angajați
                  10
               , însă de atunci el a scăzut la 109 127 de angajați în iunie 2017
                  11
               . Acest fapt reflectă greutățile și concurența cu care se confruntă compania la nivel mondial, nu doar în Suedia.

               17.Până în prezent, sectorul NACE Rev. 2 Diviziunea 26 (Fabricarea calculatoarelor și a produselor electronice și optice) a făcut obiectul a 17 cereri FEG, 14 dintre acestea (inclusiv prezenta cerere) fiind fundamentate pe aspecte legate de globalizarea schimburilor comerciale, iar 3 pe criza financiară și economică mondială
                  12
               .

               Evenimente care au condus la disponibilizări și la încetarea activității

               18.Evenimentele care au condus la aceste disponibilizări și încetări ale activității se înscriu în cadrul activităților de restructurare și delocalizare a companiei de telecomunicații, care au debutat în 2014. În această perioadă, liniile de producție de echipamente de telecomunicații au fost oprite în mai multe locații, iar 3 fabrici Ericsson au fost în întregime închise (Kumla, Borås și Katrinenholm).

               19.Perspectivele de viitor ale Ericsson sunt incerte, din cauza schimbărilor structurale survenite în industrie ca urmare a globalizării și a concurenței sporite pe care aceasta o aduce din partea unor companii, în special din Asia, care au capacitatea de a subcota prețurile europene.

               20.Ericsson consideră că avantajul său competitiv constă mai degrabă în dezvoltarea de software și încearcă să-și îndrepte atenția asupra acelor aspecte ale cererii care se asociază globalizării. Prin urmare, întreprinderea nu numai că își deplasează producția în străinătate, dar își reorientează atenția de la o producție centrată pe echipamente la servicii și vânzări în domeniul software-ului. Ponderea acestui sector a crescut la 67 % din producție în 2016, de la 50 % cu zece ani în urmă
                  13
               .

               21.Piața infrastructurii rețelei de acces radio (RAN) a fost, în trecut, un domeniu major de desfășurare pentru Ericsson, însă cota sa de piață din acest sector scade din cauza globalizării și a concurenței. Huawei (o companie de telecomunicații chineză) a depășit deja Ericsson în acest domeniu
                  14
               .

               22.Pentru a rămâne în fruntea tendințelor globale, un nou domeniu important în care Ericsson își propune să se extindă pe viitor este tehnologia cloud. Pentru a depăși problemele cu care se confruntă compania din cauza concurenței mondiale, marea parte a cercetării și dezvoltării planificate de Ericsson în acest domeniu nu va avea ca obiect lucrători suedezi sau locații suedeze, ci se va îndrepta, de exemplu, spre China, unde atât rezervorul de talent al angajaților, cât și cererea globală sunt mult mai mari (de exemplu, la nivel mondial, 40,8% dintre persoanele angajate în domeniul tehnologiei cloud se află în China
                  15
               ).

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               23.Impactul preconizat al disponibilizărilor asupra economiei și ocupării forței de muncă locale și regionale variază; cu toate acestea, provocările cu care se confruntă regiunile sunt similare. Per ansamblu, una dintre problemele majore este faptul că există o mulțime de lucrători concediați mai în vârstă, cu competențe specializate într-o industrie care nu mai există.

               24.Deși există o cerere enormă de persoane cu competențe în domeniul TI în diferitele regiuni, există o necorelare a competențelor între persoanele concediate de Ericsson și cerințele pieței forței de muncă. La nivel național, piața muncii din Suedia se află într-o stare destul de bună. Provocarea constă în faptul că un număr ridicat de persoane cu aceleași competențe sunt disponibilizate în același timp, în aceleași zone geografice.

               25.Muncitorii se află într-o situație mai dificilă, deoarece în Suedia au rămas foarte puține locuri de muncă în sectorul producției. Ei vor avea nevoie de o recalificare majoră pentru a putea lucra în sectorul serviciilor publice și private, acolo unde cererea de angajați este cea mai mare. Iată de ce fondurile FEG destinate celor 900 de lucrători vor fi folosite pentru a veni în principal în sprijinul muncitorilor, care vor întâmpina dificultăți mult mai mari în găsirea unor oportunități de reangajare. Locațiile de producție ale Ericsson cu cele mai mari pierderi la nivelul locurilor de muncă ale muncitorilor sunt Kumla și Borås
                  16
               .

               26.În ceea ce privește persoanele cu educație superioară disponibilizate de Ericsson, acestea ar trebui să aibă șanse mai mari de a-și găsi un loc de muncă, mai ales în domenii precum achizițiile publice și educația, dar și în domenii de competență complet noi, cum ar fi TI, care necesită o recalificare majoră. Există o cerere de lucrători în aceste domenii, iar cursurile de recalificare ar trebui să-i ajute pe lucrătorii diplomați să-și găsească un loc de muncă în aceste sectoare. În mod specific, printre locațiile Ericsson în care disponibilizările din rândul lucrătorilor diplomați urmau să afecteze cel mai mult economia și ocuparea forței de muncă la nivel regional au fost menționate Karlskrona, dar și Stockholm, Göteborg și Linköping
                  17
               .

               27.Pentru analiza trimestrială de țară, cele mai recente statistici pentru cel de-al doilea trimestru al anului 2017 arată că, în Suedia, rata globală a șomajului de lungă durată în grupa de vârstă 25-74 este de 25,5 %. Pentru grupa de vârstă 25-49, aceasta scade la 20,5 %, însă pentru categoria de vârstă 55-64, rata șomajului de lungă durată de peste 12 luni se ridică la nivelul semnificativ de 39 % din totalul șomajului
                  18
               . Este clar că, deși la ora actuală situația șomajului este relativ stabilă în Suedia, găsirea unui loc de muncă este dificilă pentru lucrătorii din categoria de vârstă 55-64.

               28.Acest grup reprezintă peste 30 % dintre cei 900 de lucrători disponibilizați vizați. Proiectul își propune în mod specific să se adreseze acestui grup în cadrul rubricii „Măsuri pentru grupuri defavorizate”. Mulți dintre lucrătorii din acest grup au lucrat pentru Ericsson un timp îndelungat, ei deținând competențe care nu sunt cerute în afara companiei și a industriei delocalizate de echipamente de telecomunicații. Acești lucrători se confruntă cu o piață a muncii extrem de dificilă, având un bagaj de competențe depășite, deseori o experiență redusă pe piața muncii și văzându-se puși față în fața cu amenințarea foarte reală de a deveni șomeri de lungă durată. De exemplu, persoanele în vârstă de peste 47 de ani nu pot beneficia de o alocație de stat pentru studii în Suedia, ceea ce înseamnă că oportunitățile de recalificare sunt doar una dintre modalitățile în care acest grup vizat poate beneficia în mod specific de solidaritatea FEG, pentru a putea să se recalifice și să-și găsească un loc de muncă în cadrul unui nou sector și al unei noi profesii.

               Beneficiarii vizați și acțiunile propuse

               Beneficiarii vizați

               29.Se estimează că numărul lucrătorilor disponibilizați care vor beneficia de măsuri va fi de 900. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați (procentaje rotunjite)

                        Sex:

                        Bărbați:

                        600

                        (66,67 %)

                        Femei:

                        300

                        (33,33 %)

                        Cetățenie:

                        Cetățeni ai UE:

                        900

                        (100,00 %)

                        Cetățeni din afara UE:

                        0

                        (0 %)

                        Grupa de vârstă
                           19
                        :

                        15-24 de ani:

                        1

                        (0,11 %)

                        25-29 de ani:

                        5

                        (0,56 %)

                        30-54 de ani:

                        617

                        (68,56 %)

                        55-64 de ani:

                        272

                        (30,22 %)

                        peste 64 de ani:

                        5

                        (0,56 %)

               Eligibilitatea acțiunilor propuse

               30.Serviciile personalizate care vor fi puse la dispoziția lucrătorilor disponibilizați constau în acțiunile descrise mai jos:

               Consiliere și planificarea carierei:

               –Evaluare aprofundată și planificare individuală: Această măsură include un proces general de înregistrare, un studiu standardizat al experienței și al formării profesionale anterioare, o evaluare a capacității de inserție profesională a solicitantului, precum și crearea unui „plan de acțiune” individual, o serie de întâlniri și de evaluări individuale detaliate. Vor fi implicați mai mulți consilieri profesionali, pentru a oferi servicii adaptate nevoilor individuale ale solicitanților.

               –Asistență legată de căutarea unui loc de muncă: Această măsură combină serviciile publice de ocupare a forței de muncă (SPOFM) standard din Suedia – Arbetsförmedlingen – cu servicii în domeniul căutării unui loc de muncă, cum ar fi seminarii dedicate CV-urilor sau cursuri de pregătire pentru interviuri, cu noi măsuri adaptate individual. Aceste noi măsuri și această asistență suplimentară care vor fi furnizate cu finanțare din partea FEG includ cooperarea și întâlnirile cu reprezentanți ai companiilor de reintegrare profesională, contactul direct cu companiile care angajează, sprijin individual și de grup pentru a ajuta solicitanții să-și coreleze competențele cu locurile de muncă disponibile pe piață, precum și prezentări privind modul în care sunt afectate piețele muncii din diferite regiuni. Solicitanții vor beneficia de asemenea de asistență în ceea ce privește modalitățile specifice de a-și promova competențele existente în noi domenii de activitate.

               –Îndrumare motivațională și planificarea carierei: Această măsură va oferi solicitanților asistență și sprijin motivațional și inspirațional, prin intermediul unor întâlniri de orientare profesională și al unor conferințe organizate cu vorbitori externi selecționați special pentru beneficiarii FEG. Aceste evenimente îi vor încuraja pe lucrători să dobândească noi competențe și să participe la noi programe educaționale și de formare. Conferințele vor oferi informații referitoare la piața muncii, la competențele necesare în diferitele domenii de activitate, la oportunitățile de formare, precum și la colaborarea în rețea cu alte părți interesate –atât la nivel individual, cât și la nivel de grup. Se preconizează că de această măsură vor beneficia în special lucrătorii concediați în vârstă de peste 50 de ani.

               Măsuri pentru grupuri defavorizate

               –Această măsură își va concentra eforturile în mod specific pe sprijinirea angajaților concediați, a angajaților în vârstă de peste 50 de ani care sunt în pericol de a deveni șomeri pe termen lung și a angajaților cu handicap fizic sau cu tulburări de învățare care ar putea avea nevoie de sprijin suplimentar. Măsura include asistență de specialitate (inclusiv din partea unor psihologi și fizioterapeuți), pentru a ajuta persoanele să se reorienteze profesional. Întrucât persoanele în vârstă de peste 47 de ani nu pot beneficia de o alocație de stat pentru studii în Suedia, reeducarea acestui grup deosebit de vulnerabil și necesitând solidaritate va fi finanțată prin FEG.

               Sprijin antreprenorial

               –Această măsură va promova antreprenoriatul în rândul solicitanților, dându-le acestora oportunitatea de a solicita granturi pentru începerea unei noi afaceri prin intermediul programului SPOFM (acest demers include servicii detaliate de consultanță de afaceri și de fezabilitate, furnizate anterior aprobării grantului cu durata de 6 luni).

               Educație și formare

               –Această măsură include oportunități de formare profesională care combină educația formală și experiența în companii (care nu este oferită în mod obișnuit de SPOFM), precum și utilizarea serviciilor organizațiilor de reintegrare profesională. În plus, măsura va ajuta solicitanții să acceseze cursuri academice și cursuri personalizate, precum și învățământul specializat cu durata de până la 12 luni sau de până la două semestre la instituțiile de învățământ de nivel terțiar. Cursurile de învățământ sau de formare cu o durată de doi ani sau mai mult pot fi aprobate timp de până la 6 luni suplimentare, până la 9 februarie 2020, dacă pe parcursul evaluării aprofundate se constată că acest lucru este necesar. Se va pune accentul pe o abordare integratoare a egalității de gen și pe motivarea solicitanților să se lanseze în noi cariere, în roluri netradiționale din punctul de vedere al genului.

               –Accentul general va fi pus pe cursurile scurte de (re)formare, pe educația suplimentară și pe certificare. Datorită experienței profesionale a lucrătorilor și cerințelor pieței muncii, aceste cursuri de recalificare se vor desfășura în special în sectorul IT. Domeniile de competență vizate prin aceste măsuri pot fi însă lărgite pe măsură ce proiectul evoluează. În orice caz, se va pune accentul pe individ și pe nevoile individuale ale clienților.

               Alocația pentru căutarea unui loc de muncă și alocația de mobilitate

               –Aceste măsuri îi vor ajuta pe solicitanți să-și trăiască viața de zi cu zi și să-și acopere costurile de călătorie asociate interviurilor (peste 600 SEK
                  20
               ), formării profesionale etc. ocazionate de căutarea unui loc de muncă. Alocația va fi condiționată de prezentarea de către solicitanți a unor dovezi ale activităților lor de căutare a unui loc de muncă. În ceea ce privește cuantumul, alocația va depinde de programele specifice la care vor participa solicitanții.

               31.Acțiunile propuse, descrise în prezentul document, constituie măsuri active de ocupare incluse printre acțiunile eligibile definite la articolul 7 din Regulamentul FEG. Aceste acțiuni nu înlocuiesc măsurile pasive de protecție socială.

               32.Proiectul va contribui la o dezvoltare economică durabilă în Suedia. Arbetsförmedlingen (SPOFM) este obligat să includă exigențe de mediu, atât în cererile sale de ofertă, cât și în practica sa proprie. Prin urmare, programele de formare sunt aliniate Codului suedez al mediului sau celor 16 Obiective de calitate a mediului suedeze.

               33.Suedia a furnizat informațiile necesare privind acțiunile care sunt obligatorii pentru întreprinderea vizată în virtutea legislației naționale sau în temeiul contractelor colective de muncă. Autoritățile suedeze au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               34.Costurile totale estimate sunt de 3 550 667 EUR, incluzând cheltuielile pentru servicii personalizate, în valoare de 3 408 644 EUR și cheltuielile cu activitățile de pregătire, de gestionare, de informare și publicitate și de control și raportare, în valoare de 142 023 EUR.

               35.Contribuția financiară totală solicitată din partea FEG este de 2 130 400 EUR (60 % din totalul costurilor).

                        Acțiuni

                        Numărul de participanți estimat

                        Costul estimat (rotunjit) per participant
                        (în EUR)
                           21

                        Costuri totale estimate

                        (în EUR)
                           22

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul FEG]

                        Consiliere și Planificarea carierei

                        900

                        438

                        393 841

                        Măsuri pentru grupuri defavorizate
                           (încadrare în muncă protejată și asistată)

                        130

                        1 005

                        130 700

                        Sprijin antreprenorial

                        85

                        1 538

                        130 700

                        Educație și formare profesională
                           (asigurarea de educație sau formare profesională pentru găsirea unui nou loc de muncă)

                        155

                        10 119

                        1 568 394

                        Subtotal (a):

                        Procent din pachetul de servicii personalizate

                        –

                        2 223 635

                        (65,24 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul FEG]

                        Alocații pentru căutarea unui loc de muncă:

                        – programe de formare privind piața muncii

                        – sprijin de activitate (pentru stagii, începerea unei afaceri etc.)

                        – indemnizație de participare și sprijin de activitate pentru programe de reabilitare

                        95

                        10 823

                        1 028 170

                        Alocație de mobilitate

                        70

                        2 241

                        156 839

                        Subtotal (b):

                        Procent din pachetul de servicii personalizate:

                        –

                        1 185 009

                        (34,76 %)

                         Acțiuni în temeiul articolului 7 alineatul (4) din Regulamentul FEG

                        1. Activități de pregătire

                        –

                        –

                        2. Gestionare

                        –

                        95 846

                        3. Informare și publicitate

                        –

                        17 427

                        4. Control și raportare

                        –

                        28 750

                        Subtotal (c):

                        Procent din costurile totale:

                        –

                        142 023

                        (4 %)

                        Costuri totale (a + b + c):

                        –

                        3 550 667

                        Contribuția FEG (60 % din costurile totale)

                        –

                        2 130 400

               36.Costurile acțiunilor identificate în tabelul de mai jos ca acțiuni în temeiul articolului 7 alineatul (1) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Suedia a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               37.Suedia a confirmat că respectivele costuri ale investițiilor pentru activități independente, înființarea de noi întreprinderi și preluarea întreprinderilor de către angajați nu vor depăși 15 000 EUR per beneficiar.

               Perioada de eligibilitate a cheltuielilor

               38.Suedia a început prestarea serviciilor personalizate către beneficiarii vizați la 7 februarie 2017. Cheltuielile aferente acțiunilor vor fi, prin urmare, eligibile pentru o contribuție financiară din partea FEG, de la 7 februarie 2017 până la 9 august 2019, cu excepția cheltuielilor aferente învățământului terțiar sau cursurilor de formare a căror durată este de cel puțin doi ani, care vor fi eligibile până la 9 februarie 2020.

               39.Suedia a început să suporte plata cheltuielilor administrative pentru implementarea FEG la 7 februarie 2017. Prin urmare, cheltuielile cu activitățile de pregătire, de gestionare, de informare și publicitate, precum și de control și raportare sunt eligibile pentru o contribuție financiară din partea FEG de la 7 februarie 2017 până la 9 februarie 2020.

               Complementaritatea cu acțiunile finanțate din fonduri naționale sau fonduri ale Uniunii

               40.Sursa de prefinanțare sau de cofinanțare națională este bugetul Arbetsförmedlingen.

               41.Suedia a confirmat că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               42.Suedia a indicat că pachetul coordonat de servicii personalizate a fost elaborat în consultare cu beneficiarii vizați și cu reprezentanții acestora, precum și cu actorii publici la nivel local. SPOFM lucrează îndeaproape cu Ericsson de la începutul procesului de reajustare structurală, iar acesta este deja un al doilea val de disponibilizări pentru care Suedia solicită sprijin din partea FEG. Ca și în primul caz, SPOFM s-a întâlnit, de asemenea, cu reprezentanți ai companiei, cu autorități locale, cu diverse sindicate, precum și cu agenții de externalizare, în cursul acestei noi perioade de disponibilizări.

               Sistemele de gestionare și control

               43.Cererea conține o descriere a sistemului de gestionare și control, care precizează responsabilitățile organismelor implicate. Suedia a notificat Comisiei faptul că gestionarea contribuției financiare va fi efectuată de Arbetsförmedlingen, la fel ca în precedentul caz Ericsson. Această organizație este desemnată oficial ca autoritate de gestionare și de plată. Contabilitatea proiectului va fi examinată de Unitatea de audit intern, un organism distinct aflat sub tutela consiliului de administrație al Arbetsförmedlingen. Este de datoria acestui organism să examineze procesul de control intern și de verificare de la Arbetsförmedlingen și să sugereze îmbunătățiri, oferind în același timp consiliere și sprijin consiliului de administrație și Directorului general. Controalele de audit ale proiectului vor avea loc în mod regulat.

               Angajamentele asumate de statul membru în cauză

               44.Suedia a oferit toate garanțiile necesare cu privire la următoarele chestiuni:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării;

               –cerințele prevăzute de legislația națională și de legislația UE în ceea ce privește concedierile colective au fost respectate;

               –Ericsson, care și-a continuat activitățile după efectuarea concedierilor, și-a respectat obligațiile legale aplicabile concedierilor și a luat măsurile adecvate pentru lucrătorii săi;

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare;

               –acțiunile propuse vor fi complementare cu acțiunile finanțate prin fondurile structurale;

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               45.FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  23
               .

               46.După examinarea cererii în conformitate cu condițiile stabilite la articolul 13 alineatul (1) din Regulamentul FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 2 130 400 EUR, reprezentând 60 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               47.Decizia propusă privind mobilizarea FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  24
               .

               Acte conexe

               48.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 2 130 400 EUR către linia bugetară relevantă.

               49.Concomitent cu adoptarea prezentei propuneri de decizie privind mobilizarea FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul adoptă decizia propusă privind mobilizarea FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Suediei – EGF/2017/007 SE/Ericsson

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  25
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  26
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară activități independente a căror activitate a încetat în urma unor schimbări structurale majore ale tiparelor comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului
                  27
               .

               (3)La 9 august 2017, Suedia a depus o cerere de mobilizare a FEG în legătură cu disponibilizările făcute de Ericsson (Telefonaktiebolaget LM Ericsson) în Suedia. Cererea a fost completată cu informații suplimentare care au fost furnizate în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)Prin urmare, FEG ar trebui mobilizat pentru a se furniza o contribuție financiară în valoare de 2 130 400 EUR, ca răspuns la cererea depusă de Suedia.

               (5)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2018, se mobilizează Fondul european de ajustare la globalizare pentru a se furniza suma de 2 130 400 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  28*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        În sensul articolului 3 din Regulamentul FEG.

                     (3)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)

                        Telefonaktiebolaget L. M. Ericsson este compania-mamă și sediul mondial al Ericsson, stabilit în Stockholm. Ericsson AB este o filială a Telefonaktiebolaget L. M. Ericsson. 2 349 de angajați au fost concediați de filiala Ericsson AB, iar 39 de angajați au fost concediați de compania-mamă Telefonaktiebolaget L.M Ericsson.

                     (5)

                        JO L 393, 30.12.2006, p. 1.

                     (6)

                        În conformitate cu articolul 7 alineatul (4) din Regulamentul (CE) nr. 1309/2013.

                     (7)

                  http://www.ey.com/Publication/vwLUAssets/Outsourcing_in_Europe_2013/$FILE/EY-outsourcing-survey.pdf

                     (8)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (9)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (10)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (11)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (12)

                  http://ec.europa.eu/social/main.jsp?catId=582&langId=ro

                     (13)

                  https://www.ericsson.com/assets/local/investors/documents/2016/ericsson-annual-report-2016-en.pdf

                     (14)

                  http://www.delloro.com/news/massive-4g-lte-deployments-worldwide-not-enough-to-turn-around-ran-market-2

                     (15)

                  http://www.forbes.com/sites/louiscolumbus/2014/12/12/where-cloud-computing-jobs-will- be-in-2015/

                     (16)

                        Regiunile NUTS 2 SE12, respectiv SE23.

                     (17)

                        Regiunile NUTS 2 SE22, respectiv SE11, SE23 și SE12.

                     (18)

                  http://ec.europa.eu/eurostat/data/database

                        Cod Eurostat: lfsq_upgal, ultima actualizare a datelor efectuată la 3.10.2017.

                     (19)

                        Întrucât procentajele au fost rotunjite automat de sistemul SFC, este posibil ca suma lor să nu fie întotdeauna exact 100 %. În acel caz, suma procentajelor împărțirii pe categorii de vârstă va fi de 100,01 %.

                     (20)

                        600 SEK înseamnă aproximativ 60 EUR.

                     (21)

                        Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Suedia.

                     (22)

                        Totalurile nu corespund din cauza rotunjirii.

                     (23)

                        JO L 347, 20.12.2013, p. 884.

                     (24)

                        JO C 373, 20.12.2013, p. 1.

                     (25)

                        JO L 347, 20.12.2013, p. 855.

                     (26)

                        JO C 373, 20.12.2013, p. 1.

                     (27)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (28)
                  *
                        Dată de introdus de către Parlament înainte de publicarea în JO.


               COMISIA EUROPEANĂ
            Bruxelles, 28.11.2017
            COM(2017) 686 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma uneicereri din partea Spaniei – EGF/2017/006 ES/Galicia apparel

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul privind FEG”).

               2.La 19 iulie 2017, Spania a depus cererea EGF/2017/006 ES/Galicia apparel, pentru a obține o contribuție financiară din partea FEG, ca urmare a concedierilor
                  2
                care au avut loc în sectorul economic încadrat la diviziunea 14 (Fabricarea articolelor de îmbrăcăminte) a NACE Rev. 2, în regiunea de nivel NUTS 2 Galicia (ES11) din Spania.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               REZUMATUL CERERII

                        Cererea FEG

                        EGF/2017/006 ES/Galicia apparel

                        Statul membru

                        Spania

                        Regiunea (regiunile) în cauză (nivel NUTS 2
                           3
                        )

                        Galicia (ES11)

                        Data depunerii cererii

                        19 iulie 2017

                        Data confirmării primirii cererii

                        19 iulie 2017

                        Data cererii de informații suplimentare

                        2 august 2017

                        Termenul pentru furnizarea informațiilor suplimentare

                        13 septembrie 2017

                        Termenul pentru finalizarea evaluării

                        6 decembrie 2017

                        Criteriul de intervenție

                        Articolul 4 alineatul (2) din Regulamentul privind FEG, de derogare de la criteriile prevăzute la articolul 4 alineatul (1) litera (b)

                        Număr de întreprinderi vizate

                        5

                        Sectorul (sectoarele) de activitate economică

                        (Diviziunea NACE Rev. 2)
                           4

                        Diviziunea 14
                           (Fabricarea articolelor de îmbrăcăminte)

                        Perioada de referință (nouă luni):

                        30 iulie 2016 – 30 aprilie 2017

                        Numărul total al concedierilor

                        303

                        Numărul total al beneficiarilor eligibili

                        303

                        Numărul total al beneficiarilor vizați

                        303

                        Bugetul pentru servicii personalizate (EUR)

                        1 140 000

                        Bugetul pentru punerea în aplicare a FEG
                           5
                         (EUR)

                        60 000

                        Bugetul total (EUR)

                        1 200 000

                        Contribuția FEG (60 %) (EUR)

                        720 000

               EVALUAREA CERERII

               Procedura

               4.Spania a depus cererea EGF/2017/006 ES/Galicia apparel la 19 iulie 2017, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii la aceeași dată și a solicitat informații suplimentare din partea Spaniei la 2 august 2017. Aceste informații suplimentare au fost furnizate în termen de șase săptămâni de la data solicitării. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 6 decembrie 2017.

               Eligibilitatea cererii

               Întreprinderile și beneficiarii în cauză

               5.Cererea se referă la 303 lucrători concediați în sectorul economic încadrat la diviziunea 14 (Fabricarea articolelor de îmbrăcăminte) a NACE Rev. 2. Concedierile efectuate au loc în regiunea de nivel NUTS 2 Galicia (ES11).

                        Întreprinderile și numărul concedierilor în perioada de referință

                        Caramelo S.A.

                        97

                        Shivshi S.L.

                        41

                        Confecciones Deus S.L.

                        20

                        Viriato

                        106

                        Deus Creaciones S.L.

                        39

                        Numărul total al întreprinderilor: 5

                        Numărul total al concedierilor:

                        303

                        Numărul total al persoanelor a căror activitate independentă a încetat:

                        0

                        Numărul total al lucrătorilor eligibili și al persoanelor care desfășoară activități independente:

                        303

               Criteriile de intervenție

               6.Spania a depus cererea în temeiul criteriilor de intervenție prevăzute la articolul 4 alineatul (2), de derogare de la criteriile prevăzute la articolul 4 alineatul (1) litera (b) din Regulamentul privind FEG, care prevede concedierea a cel puțin 500 de lucrători într-o perioadă de referință de nouă luni, în întreprinderi care își desfășoară activitatea în același sector economic definit la nivel de diviziune NACE Rev. 2 și care sunt situate într-o regiune sau două regiuni învecinate definite la nivelul NUTS 2 dintr-un stat membru. Au existat 303 concedieri în regiunea de nivel NUTS 2 Galicia (ES11).

               7.Perioada de referință de nouă luni vizată în cerere este cuprinsă între 30 iulie 2016 și 30 aprilie 2017.

               Calcularea concedierilor și a cazurilor de încetare a activității

               8.Toate concedierile din cursul perioadei de referință au fost calculate de la data de încetare de facto a contractului de muncă sau de la data de expirare a acestuia.

               Beneficiarii eligibili

               9.Numărul total de beneficiari eligibili este de 303.

               Legătura dintre concedieri și modificările structurale majore ale tiparelor comerciale mondiale ca urmare a globalizării.

               10.Pentru a stabili legătura dintre concedieri și schimbările structurale majore ale tiparelor comerciale mondiale ca urmare a globalizării, Spania argumentează că liberalizarea schimburilor comerciale pe piața articolelor textile și de îmbrăcăminte — ca urmare a expirării Acordului Multifibre al Organizației Mondiale a Comerțului, la sfârșitul anului 2004 — a dus la schimbări radicale în structura comerțului mondial. Conform datelor furnizate de EUROSTAT-Comext, în 2016, importurile de articole de îmbrăcăminte în UE-28 au crescut cu 37,9 % față de 2008 și cu 83,2 % față de 2004.

               Importuri și exporturi de îmbrăcăminte pentru UE-28 (milioane de euro)

                        2004

                        2005

                        2006

                        2007

                        2008

                        2009

                        2010

                        IMPORTURI

                        49 674,5

                        54 379,5

                        61 409,9

                        64 479,0

                        65 990,0

                        63 735,6

                        71 169,7

                        EXPORTURI

                        14 929,5

                        15 684,1

                        17 095,7

                        18 368,8

                        19 159,5

                        16 218,6

                        17 346,2

                        2011

                        2012

                        2013

                        2014

                        2015

                        2016

                        IMPORTURI

                        77 866,3

                        75 008,4

                        74 830,4

                        82 016,8

                        90 256,8

                        91 002,5

                        EXPORTURI

                        20 555,7

                        22 857,5

                        23 888,9

                        24 990,4

                        25 944,7

                        26 149,1

               Sursă: Eurostat-Comext

               11.Principalul furnizor este China, cu o creștere a importurilor sale în UE-28 de 245 % în 2016 față de 2004 (de la 13 miliarde EUR la 31,8 miliarde EUR), urmată de Bangladesh, ale cărei importuri în UE au crescut de patru ori (de la 3,8 miliarde EUR la 15,3 miliarde EUR).

               12.În aceeași perioadă, au crescut, de asemenea, și exporturile UE-28, însă într-o măsură mai mică. Exporturile de îmbrăcăminte au crescut cu 28,3 % în 2016 comparativ cu 2008 și cu 75,1 % comparativ cu 2004. Rezultatul a fost o creștere a deficitului balanței comerciale a UE pe piața de îmbrăcăminte.

               Balanța comercială a UE-28 pe piața de îmbrăcăminte

               Sursă: Eurostat-Comext

               13.Până în prezent, sectorul „Fabricarea articolelor de îmbrăcăminte” a făcut obiectul a cinci cereri FEG, trei dintre acestea bazându-se pe globalizarea comerțului și două pe criza economică și financiară mondială
                  6
               . Aceasta este cea de a doua cerere care se referă la lucrători concediați în întreprinderi mici și mijlocii care își desfășoară activitatea în sectorul de îmbrăcăminte din Galicia.

               Evenimentele care au condus la concedieri și la încetarea activității

               14.Creșterea importurilor în UE a exercitat o presiune în sensul scăderii prețurilor, ceea ce a avut un efect negativ asupra poziției financiare a întreprinderilor din sectorul textilelor din UE și a condus la o tendință generală în industria produselor textile și de îmbrăcăminte de relocare a activității de producție în țările cu costuri reduse din afara UE, cum ar fi Maroc, Tunisia, China și diferite țări asiatice
                  7
               . În Galicia, acest fapt a condus la scăderea constantă a numărului de întreprinderi în sectorul de îmbrăcăminte (-26 % în perioada 2010-2016) și implicit la concedieri.

               Întreprinderi din sectorul de îmbrăcăminte din Galicia (diviziunea 14 a NACE)

               Sursă: Instituto Gallego de Estadística (IGE).

               Explicația circumstanțelor excepționale care stau la baza admisibilității cererii și impactul preconizat al concedierilor asupra economiei și a ocupării forței de muncă la nivel local.

               15.Spania susține că, în pofida faptului că au avut loc mai puțin de 500 de concedieri în cursul perioadei de referință de nouă luni, această cerere ar trebui totuși asimilată unei cereri în sensul articolului 4 alineatul (1) litera (b) din Regulamentul privind FEG, având în vedere circumstanțele excepționale care au avut un impact puternic asupra ocupării forței de muncă și a economiei locale, regionale sau naționale.

               16.Populația din Galicia se concentrează în principal în polii cei mai importanți ai activității economice din regiune, zonele de coastă dintre Ferrol și A Coruña (nord-vest) și dintre Villagarcía, Pontevedra și Vigo (sud-vest), în timp ce teritoriile din interiorul regiunii se confruntă cu probleme legate de depopulare și absența locurilor de muncă. În 2016, în Galicia locuiau cu 13 375 mai puține persoane față de anul 2000 și, cu toate acestea, existau cu 1 260 mai multe amplasamente goale, adică abandonate (orașe sau alte localități) decât în 2000, deoarece populația se mută și se concentrează în apropierea polilor economici. În plus, începând din 2010, Galicia a înregistrat o evoluție demografică negativă (cu o scădere anuală de aproximativ 2,3 %) ca o consecință a emigrării tinerilor și a creșterii numărului de decese în raport cu nașterile.

               17.Teritoriul afectat de concedieri este Ordes/Órdenes
                  8
               , un teritoriu din interiorul țării în care întreprinderile din sectorul de îmbrăcăminte (majoritatea dintre ele întreprinderi mici și mijlocii și cooperative) reprezintă forța economică.

               Localizarea geografică a teritoriului Ordes/Órdenes

               18.Depinzând în mare măsură de industria de îmbrăcăminte, Ordes a avut de suferit de pe urma reducerii numărului de întreprinderi din sectorul de îmbrăcăminte care a rezultat din încetarea activităților și relocarea producției, ca urmare a creșterii importurilor de articole de îmbrăcăminte în UE. În perioada 2008-2014, numărul de întreprinderi cu mai mult de 6 lucrători a scăzut cu 40 %. În paralel cu reducerea numărului de întreprinderi din sectorul de îmbrăcăminte, PIB-ul pe cap de locuitor din Ordes a scăzut de la 17 057 EUR, în 2010, la 15 883 EUR, în 2014. Șomajul a crescut cu 40 % în sectorul de producție din Ordes în perioada decembrie 2016 - aprilie 2017, atunci când au avut loc majoritatea concedierilor care fac obiectul prezentei cereri.

               19.Se preconizează că aceste concedieri vor pune o presiune foarte mare asupra teritoriului. Impactul concedierilor este legat de dificultățile reconversiei profesionale, din cauza numărului mic de locuri de muncă disponibile, având în vedere că teritoriul este la distanță de marile centre industriale; de nivelul de educație precar al lucrătorilor concediați; de aptitudinile profesionale ale acestora, dezvoltate într-un sector care la ora actuală este în declin; și de numărul mare de solicitanți de locuri de muncă. Procentul șomerilor din sectorul de producție este de 34,6 % (43,7 % dacă ne referim la șomajul în rândul femeilor) din totalul șomerilor din Ordes.

               Beneficiarii vizați și acțiunile propuse

               Beneficiarii vizați

               20.Se preconizează că toți cei 303 de lucrători concediați vor beneficia de măsuri. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați

                        Sexul:

                        Bărbați:

                        50

                        (16,50 %)

                        Femei:

                        253

                        (83,50 %)

                        Cetățenie:

                        Cetățeni ai UE:

                        298

                        (98,35 %)

                        Cetățeni din afara UE:

                        5

                        (1,65 %)

                        Grupa de vârstă:

                        15-24 de ani:

                        2

                        (0,66 %)

                        25-29 de ani:

                        13

                        (4,29 %)

                        30-54 de ani:

                        217

                        (71,62 %)

                        55-64 de ani:

                        71

                        (23,43 %)

                        peste 64 de ani:

                        0

                        (00,0 %)

               Eligibilitatea acțiunilor propuse

               21.Serviciile personalizate care vor fi puse la dispoziția lucrătorilor concediați constau în acțiunile descrise mai jos:

               –Sesiuni de primire și ateliere de lucru pregătitoare: Sesiunile de primire sunt prima măsură care va fi oferită tuturor beneficiarilor vizați și includ informații generale cu privire la programele disponibile de consiliere și formare, precum și cu privire la alocații și stimulente. Acestea includ, de asemenea, stabilirea profilului lucrătorilor participanți. În cadrul atelierelor de lucru pregătitoare, vor fi oferite informații aprofundate cu privire la reconversie, la sectoarele care necesită atestate sau certificate de competență profesională, la certificarea competențelor și a competențelor non-tehnice dobândite la locul de muncă, precum și la modalități de finalizare a învățământului obligatoriu.

               –Se va oferi orientare profesională pentru activitatea dependentă sau independentă pe tot parcursul perioadei de punere în aplicare a măsurii.

               –Formare profesională. Aceasta va include formare pentru dobândirea competențelor-cheie, a competențelor orizontale, formare profesională cum ar fi formarea pentru ocupații cu valoare adăugată mai mare în sectorul de îmbrăcăminte (alte domenii cu excepția celui de producție, cum ar fi design, distribuție, branding sau logistică, nu au fost relocate), asistență geriatrică și asistență socială și medicală pentru persoanele aflate în întreținere, servicii de depozitare, monitorizarea activităților recreative și de agrement, precum și activități de pregătire pentru testele de recunoaștere a aptitudinilor dobândite la locul de muncă/recunoașterea educației și a formării anterioare în scopul antreprenoriatului.

               –Asistență în vederea căutării intensive a unui loc de muncă, inclusiv căutarea, în mod activ, a oportunităților locale și regionale de angajare (și pentru persoanele care desfășoară activități independente) și plasarea forței de muncă.

               –Sprijin după reintegrarea profesională. Lucrătorii reintegrați profesional vor fi sprijiniți în cursul primelor luni la locul de muncă, pentru a preîntâmpina posibilele probleme care ar putea apărea.

               –Stimulente. Vor fi întreprinse diferite acțiuni de stimulare. (1) Stimulente de participare. Lucrătorii care vor participa la măsuri și vor urma direcția agreată pentru reintegrare vor primi până la 400 EUR (plată unică sau eșalonată). (2) Contribuție la cheltuielile de deplasare. 3 EUR pe zi pentru navetă în același oraș și 0,19 EUR pe kilometru pentru navetă între orașe. (3) Contribuție la cheltuielile pentru îngrijitorii de persoane aflate în întreținere. Lucrătorii cu responsabilități de îngrijire (copii, bătrâni sau persoane cu handicap) vor primi câte 15 EUR
                  9
                pentru fiecare zi de participare la măsuri. Această sumă are rolul de a acoperi cheltuielile suplimentare ale participanților cu responsabilități de îngrijire, pentru ca aceștia să poată beneficia de formare sau de alte măsuri. (4) Compensarea veniturilor. Persoanele reintegrate în câmpul muncii ca persoane care desfășoară activitate independentă vor primi o sumă de compensare a veniturilor în valoare de 200 EUR lunar, pentru o perioadă de șase luni.

               22.Acțiunile propuse, descrise aici, constituie măsuri active pe piața forței de muncă în cadrul acțiunilor eligibile definite la articolul 7 din Regulamentul privind FEG. Aceste acțiuni nu înlocuiesc măsurile pasive de protecție socială.

               23.Spania a furnizat informațiile necesare privind acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile spaniole au confirmat că aceste acțiuni nu vor fi înlocuite de o contribuție financiară din partea FEG.

               Bugetul estimat

               24.Costurile totale estimate sunt de 1 200 000 EUR, incluzând cheltuieli pentru servicii personalizate de 1 140 000 EUR și cheltuieli pentru activitățile de pregătire, gestionare, informare și publicitate, control și raportare de 60 000 EUR.

               25.Contribuția financiară totală solicitată din FEG este de 720 000 EUR (60 % din costurile totale).

                        Acțiuni

                        Numărul estimat de participanți

                        Costul estimat per participant
                        (în EUR)
                           10

                        Costuri totale estimate

                        (în EUR)
                           11

                        Servicii personalizate [Acțiuni în temeiul articolului 7 alineatul (1) literele (a) și (c) din Regulamentul privind FEG]

                        Sesiuni de primire și ateliere de lucru pregătitoare
                           (Acogida y medidas de sensibilización)

                        303

                        187

                        56 628

                        Orientare profesională
                           (Programa de orientación)

                        212

                        583

                        123 598

                        Formare profesională
                           (Programa de formación)

                        212

                        2 514

                        533 030

                        Asistență în vederea căutării intensive a unui loc de muncă
                           (Apoyo a la recolocación)

                        100

                        1 978

                        197 836

                        Sprijin după reintegrarea profesională
                           (Seguimiento en el empleo)

                        95

                        224

                        21 308

                        Subtotal (a):

                        Procent din pachetul de servicii personalizate

                        –

                        932 400

                        (81,79 %)

                        Alocații și stimulente [Acțiuni în temeiul articolului 7 alineatul (1) litera (b) din Regulamentul privind FEG]

                        Stimulente
                           (Programa de incentivos)

                        212

                        979

                        207 600

                        Subtotal (b):

                        Procent din pachetul de servicii personalizate:

                        –

                        207 600

                        (18,21 %)

                         Acțiuni în temeiul articolului 7 alineatul (4) din Regulamentul privind FEG

                        1. Activități de pregătire

                        –

                        0

                        2. Gestionare

                        –

                        48 000

                        3. Informare și publicitate

                        –

                        3 000

                        4. Control și raportare

                        –

                        9 000

                        Subtotal (c):

                        Procent din costurile totale:

                        –

                        60 000

                        (5,00 %)

                        Costuri totale (a + b + c):

                        –

                        1 200 000

                        Contribuția FEG (60 % din costurile totale)

                        –

                        720 000

               26.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Spania a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               Perioada de eligibilitate a cheltuielilor

               27.Spania a început furnizarea serviciilor personalizate către beneficiarii vizați la 4 septembrie 2017. Prin urmare, cheltuielile aferente acțiunilor vor fi eligibile pentru o contribuție financiară din partea FEG de la 4 septembrie 2017 până la 4 septembrie 2019.

               28.Spania a început plata cheltuielilor administrative pentru punerea în aplicare a FEG la 21 august 2017. Prin urmare, cheltuielile cu activitățile de pregătire, de gestionare, de informare și publicitate și de control și raportare sunt eligibile pentru o contribuție financiară din partea FEG de la 21 august 2017 până la 4 martie 2020.

               Complementaritatea cu acțiunile finanțate din fonduri naționale sau fonduri ale Uniunii

               29.Sursa de prefinanțare sau de cofinanțare națională este reprezentată de fonduri ale regiunii autonome Galicia.

               30.Spania a confirmat faptul că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora sau a partenerilor sociali, precum și a autorităților locale și regionale

               31.Spania a indicat faptul că pachetul coordonat de servicii personalizate a fost elaborat în consultare cu partenerii sociali. Cu ocazia unei prime reuniuni care a avut loc la 28 septembrie 2017, aceștia au fost informați cu privire la cererea depusă pentru cofinanțare din FEG, în sprijinul lucrătorilor concediați în sectorul articolelor de îmbrăcăminte din Galicia. Cu această ocazie, partenerii sociali au fost de asemenea invitați să participe în cadrul unor mese rotunde, la care au fost discutate măsurile care urmau să fie adoptate. Mesele rotunde au avut loc în diferite date ale lunii octombrie. Întrucât partenerii sociali au participat în mod activ în cererile prezentate anterior de către autoritățile galiciene, având rol de organisme de punere în aplicare, aceștia cunosc valoarea adăugată a măsurilor cofinanțate de FEG și s-au angajat în această cerere.

               Sistemele de gestionare și control

               32.Cererea conține o descriere a sistemului de gestionare și control, care precizează responsabilitățile organismelor implicate. Spania a notificat Comisiei faptul că aceleași organisme care asigură gestionarea și controlul finanțărilor din FSE vor gestiona și controla și contribuția financiară în discuție. Xunta de Galicia va fi organismul intermediar pentru autoritatea de management
                  12
               .

               Angajamentele asumate de statul membru în cauză

               33.Spania a oferit toate garanțiile necesare cu privire la următoarele:

               –principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare;

               –cerințele stipulate în legislația națională și în cea a UE privind concedierile colective au fost respectate;

               –întreprinderile care au efectuat concedierile și care și-au continuat activitățile după concedieri și-au respectat obligațiile legale aplicabile în cazul concedierilor și au luat măsurile adecvate pentru lucrătorii lor;

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare;

               –acțiunile propuse vor fi complementare cu acțiunile finanțate din fondurile structurale;

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               34.FEG nu depășește o sumă anuală maximă de 150 milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  13
               .

               35.După examinarea cererii cu privire la condițiile prevăzute la articolul 13 alineatul (1) din Regulamentul privind FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea unei sume de 720 000 EUR din FEG, care reprezintă 60 % din costurile totale ale măsurilor propuse, în scopul de a furniza o contribuție financiară pentru cerere.

               36.Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  14
               .

               Acte conexe

               37.Concomitent cu înaintarea prezentei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer al sumei de 720 000 EUR către linia bugetară corespunzătoare.

               38.Concomitent cu adoptarea prezentei propuneri de decizie de mobilizare a FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul adoptă decizia propusă de mobilizare a FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Spaniei – EGF/2017/006 ES/Galicia apparel

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  15
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  16
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor concediați și persoanelor care desfășoară activități independente a căror activitate a încetat în urma schimbărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului
                  17
               .

               (3)La 19 iulie 2017, Spania a depus o cerere de mobilizare a FEG pentru concedierile care au avut loc în sectorul economic încadrat, în conformitate cu nomenclatorul statistic al activităților economice din Uniunea Europeană („NACE”), a doua revizuire, la diviziunea 14 (Fabricarea articolelor de îmbrăcăminte) a Nomenclatorului unităților teritoriale de statistică („NUTS”)
                  18
               , în regiunea de nivel 2 Galicia (ES11) din Spania. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)În conformitate cu articolul 4 alineatul (2) din Regulamentul (UE) nr. 1309/2013, cererea Spaniei se consideră admisibilă, deoarece concedierile au repercusiuni grave asupra ocupării forței de muncă și asupra economiei locale.

               (5)Prin urmare, FEG ar trebui mobilizat pentru a se furniza o contribuție financiară în valoare de 720 000 EUR ca răspuns la cererea depusă de Spania.

               (6)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2018, se mobilizează din Fondul european de ajustare la globalizare suma de 720 000 EUR în credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        În sensul articolului 3 din Regulamentul privind FEG.

                     (3)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)

                        JO L 393, 30.12.2006, p. 1.

                     (5)

                        În conformitate cu articolul 7 alineatul (4) din Regulamentul (UE) nr. 1309/2013.

                     (6)

                        Bazate pe globalizarea comerțului: EGF/2017/006 ES/Galicia apparel (care face obiectul prezentei propuneri de decizie), precum și EGF/2007/008 MT Textiles, COM(2008) 94 și EGF/2010/003 ES Galicia textile, COM(2010) 437. Bazate pe criza economică și financiară mondială: EGF/2009/018 LT Fabricarea articolelor de îmbrăcăminte, COM(2010) 56 și EGF/2010/014 SI Mura, COM(2010) 582.

                     (7)

                        Sursă: Cointega, clusterul sectorului textil și de modă din Galicia (www.cointega.com).

                     (8)

                        Numele teritoriului în limba galiciană și în limba spaniolă.

                     (9)

                        20 EUR pentru fiecare zi, în cazul în care există cel puțin două persoane aflate în întreținere.

                     (10)

                        Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Spania.

                     (11)

                        Totalul nu corespunde din cauza rotunjirii.

                     (12)

                        Xunta de Galicia și în mod specific Consellería de Facenda – Dirección General de política financiera, tesoro y fondos europeos / Servicio de inspección y control de fondos comunitarios, în cooperare cu Consellería de Economía, Emprego e Industria – Secretaría Xeral de Emprego / Subdirección Xeral de Relacións Laborais, va fi organismul intermediar pentru autoritatea de management.

                     (13)

                        JO L 347, 20.12.2013, p. 884.

                     (14)

                        JO C 373, 20.12.2013, p. 1.

                     (15)

                        JO L 347, 20.12.2013, p. 855.

                     (16)

                        JO C 373, 20.12.2013, p. 1.

                     (17)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (18)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).


               COMISIA EUROPEANĂ
            Bruxelles, 16.1.2018
            COM(2018) 27 final
            2018/0009(NLE)
            Propunere de
            DECIZIE A CONSILIULUI
            privind încheierea, în numele Uniunii Europene, a Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Transportul aerian este o prioritate a politicii Uniunii Europene în domeniul transporturilor. Obiectivul Comisiei este de a crea un sistem de transport aerian foarte performant care să asigure mobilitatea neîntreruptă, sigură și eficientă a pasagerilor și a bunurilor, în beneficiul cetățenilor și al întreprinderilor din sector. Atingerea acestui obiectiv presupune existența unor sisteme de management al traficului aerian (ATM) de înaltă performanță, care să poată face față provocărilor prezente și viitoare din sectorul transportului aerian legate de creșterea capacității și a siguranței, concomitent cu reducerea impactului zborurilor asupra mediului și a costurilor de furnizare a serviciilor de navigație aeriană.

               Începând din 2004, Uniunea Europeană a procedat la îmbunătățirea performanței ATM în Europa prin reformarea modului în care este gestionat și organizat traficul aerian și, de asemenea, prin modernizarea și armonizarea infrastructurii ATM europene cu ajutorul inițiativei cerului unic european (Single European Sky - SES)
                  1
               . Finalizarea SES este un obiectiv major al strategiei în domeniul aviației pentru Europa, adoptată de Comisie la 7.12.2015
                  2
               , acesta fiind identificat drept una dintre provocările fundamentale care afectează în prezent performanța și competitivitatea sistemului aviatic al Uniunii Europene. Proiectul SESAR (Single European Sky ATM Research) este componenta tehnologică a cerului unic european. El urmărește să definească, să dezvolte, să valideze și să implementeze noi tehnologii și proceduri operaționale care să contribuie la îmbunătățirea performanței sistemelor ATM din Europa.

               Transportul aerian este o activitate comercială de talie mondială care se bazează foarte mult pe o interoperabilitate globală a sistemelor ATM capabilă să asigure siguranța, eficiența și rentabilitatea zborurilor în interiorul diferitor regiuni ale lumii și între acestea. Această interoperabilitate globală se poate obține numai printr-o cooperare reală și continuă cu alte regiuni. Și SUA abordează, în prezent, modernizarea ATM, în special prin programul NextGen gestionat de Administrația Federală a Aviației (Federal Aviation Administration - FAA). SESAR și NextGen sunt în prezent principalele repere la nivel mondial în domeniul modernizării ATM. Ambele inițiative au ca scop îmbunătățirea capacității sistemelor lor actuale prin utilizarea într-o măsură mai mare a automatizării, prin intensificarea schimbului de informații, prin abordarea din unghiuri noi a planurilor de zbor și a rutelor de zbor, prin folosirea unor metode noi de eșalonare și prin utilizarea pe scară largă a tehnologiei prin satelit. În acest context, atunci când se planifică dezvoltarea sistemelor ATM, interoperabilitatea globală constituie un obiectiv esențial și, prin urmare, reprezintă una dintre principalele cerințe atât ale SESAR, cât și ale NextGen.

               Având același obiectiv de a dezvolta un transport aerian mai sigur și mai eficient, Uniunea Europeană și Statele Unite ale Americii au semnat, în 2011, Memorandumul de cooperare dintre Statele Unite ale Americii și Uniunea Europeană în materie de cercetare și dezvoltare în sfera aviației civile (denumit în continuare „MoC”). Activitățile de cooperare desfășurate până acum în temeiul MoC au vizat în principal ATM, cu precădere cooperarea în domeniul cercetării și al dezvoltării dintre SESAR și NextGen.

               La acel moment, ambele programe erau în faza de cercetare și dezvoltare, ceea ce justifica accentul pus inițial pe cooperarea în cadrul activităților de cercetare, dezvoltare și validare. Cooperarea în temeiul MoC, în special între SESAR și NextGen, a ajuns la un grad înalt de maturitate și a avut rezultate remarcabile în ceea ce privește promovarea interoperabilității globale a sistemelor ATM. În consecință, cele două părți au putut să exploreze posibilitatea extinderii cooperării la aspecte legate de implementarea sistemelor ATM. Având în vedere cele de mai sus, Consiliul a autorizat Comisia, la 8 mai 2017, să negocieze cu FAA o modificare a MoC pentru a extinde sfera acestuia astfel încât să cuprindă și implementarea. Principalele trei obiective de negociere au fost:

               (1)
                     extinderea sferei de aplicare a MoC actual care acoperă cercetarea și dezvoltarea în domeniul aviației civile, pentru a cuprinde întreaga sferă a modernizării ATM (respectiv cercetarea și dezvoltarea, validarea, demonstrarea, implementarea), incluzând și domenii emergente ale aviației, precum și alte domenii ale ATM în contextul cerului unic european, dincolo de tehnologie;

               (2)
                     raționalizarea și optimizarea mecanismelor de guvernanță ale MoC, ale anexelor și apendicelor la acesta;

               (3)
                     negocierea mecanismelor specifice legate de cooperarea în materie de implementare a ATM, menținându-se totodată prevederile existente referitoare la „cooperarea SESAR-NextGen pentru interoperabilitatea globală” și la „colaborarea în materie de măsurare a performanței ATM”, cu adaptările de rigoare la noul cadru.

               Modificarea MoC a făcut obiectul negocierilor între Comisie și FAA și, pe baza unei decizii în acest sens a Consiliului, a fost semnată în numele Uniunii, prezenta decizie urmând procesului de adoptare a deciziei menționate.

               •Coerența cu dispozițiile existente în domeniul de politică

                  Modificarea propusă a MoC este compatibilă în întregime cu Strategia în domeniul aviației pentru Europa, cu politica privind cerul unic european, cu proiectul SESAR și cu legislația conexă. Strategia subliniază importanța finalizării inițiativei privind cerul unic european prin implementarea unui sistem european de management al traficului aerian pe deplin optimizat, care să contribuie la reducerea costurilor generate de problemele de eficacitate (întârzieri, rute mai lungi etc.). Punerea în practică a proiectului SESAR joacă un rol fundamental în implementarea menționată, iar o cooperare strânsă și eficace cu SUA este esențială pentru a asigura alinierea și interoperabilitatea sistemelor de management al traficului aerian ale fiecăreia dintre părți.

               •Coerența cu alte politici ale Uniunii

                  Prezenta inițiativă este conformă cu prioritățile politice ale Comisiei în ceea ce privește piața internă, creșterea economică și locurile de muncă și în ceea ce privește rolul Uniunii Europene pe scena mondială. Recomandarea este compatibilă, de asemenea, cu politica UE în domeniul cercetării și al inovării și cu politica privind rețelele transeuropene, pe care se bazează cadrul de cercetare și dezvoltare și cadrul de implementare ale proiectului SESAR.

               2.TEMEIUL JURIDIC

               •Temeiul juridic

                  Temeiul juridic al prezentei propuneri este articolul 100 alineatul (2) coroborat cu articolul 218 alineatul (6) litera (a) din Tratatul privind funcționarea Uniunii Europene.

               3.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultările cu părțile interesate

                  Comisia a implicat întreprinderea comună SESAR și coordonatorul implementării proiectului SESAR în procesul de negociere, iar aceștia au validat rezultatele negocierii. Aceste entități reprezintă o platformă amplă a părților interesate din sectorul aviației care ar putea beneficia de pe urma modificării MoC. Înainte de parafarea proiectelor de texte, Comisia a consultat și statele membre, prin intermediul comitetului special instituit de Consiliu pentru MoC.

               •Obținerea și utilizarea expertizei

                  Expertiza tehnică necesară în timpul negocierilor a fost furnizată de întreprinderea comună SESAR, de coordonatorul implementării proiectului SESAR și de Eurocontrol. Expertiza juridică a fost asigurată de Serviciul juridic al Comisiei. Nu a fost necesar să se recurgă la alți experți externi.

               •Evaluarea impactului

                  Propunerea se bazează în totalitate pe aceleași obiective și principii care stau la baza MoC existent. Extinderea cooperării dintre Uniune și SUA la toate etapele modernizării ATM, inclusiv implementarea, reprezintă continuarea naturală a activităților desfășurate cu succes în temeiul actualului MoC. Această inițiativă nu își propune să creeze noi programe sau mecanisme de finanțare, prin urmare nu s-a realizat o evaluare a impactului așa cum se indică în foaia de parcurs.

                  Potrivit propunerii Comisiei de a deschide negocieri în vederea modificării MoC, cea mai bună opțiune a fost de a modifica domeniul de aplicare al MoC actual, pentru a include toate etapele modernizării ATM, inclusiv implementarea, în domeniul de aplicare al politicii privind cerul unic european, limitând totodată sfera cooperării pe teme de aviație civilă care nu țin de ATM la cercetare și dezvoltare. Avantajul acestui demers este că MoC ar continua să asigure cooperarea pe orice teme de cercetare și dezvoltare în domeniul aviației civile care nu țin de ATM, păstrând totodată cadrul de cooperare obligatoriu deja negociat cu SUA.

               •4.IMPLICAȚIILE BUGETARE

                  Prezenta propunere nu are implicații bugetare. Activitățile în temeiul MoC modificat vor fi desfășurate în cadrul instrumentelor existente și al pachetelor de finanțare și programelor lor de lucru aferente, cum sunt programul de lucru multianual al întreprinderii comune SESAR 2020 și acordul-cadru de parteneriat cu coordonatorul implementării proiectului SESAR.

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

                  Activitățile de cercetare, dezvoltare și validare legate de MoC vor continua să fie planificate și monitorizate de întreprinderea comună SESAR. Activitățile de implementare vor fi planificate și monitorizate de coordonatorul implementării proiectului SESAR în temeiul acordurilor specifice de grant semnate cu Comisia. Comisia va monitoriza și va supraveghea evoluția globală a implementării MoC prin intermediul mecanismelor de raportare existente ale celor două entități în conformitate cu cadrele juridice și contractuale subiacente și prin intermediul mecanismelor de raportare aferente guvernanței MoC.

               •Explicații detaliate referitoare la prevederile specifice ale propunerii

               Propunerea de decizie urmărește să autorizeze intrarea în vigoare a Modificării 1 la MoC semnată de reprezentanții Uniunii Europene și ai Statelor Unite, pe baza unei decizii în acest sens a Consiliului. Modificarea include textul principal revizuit al MoC și o anexă 1 revizuită privind „Modernizarea ATM și interoperabilitatea globală”, care cuprinde:

               –apendicele 1 privind „Cooperarea SESAR-NextGen pentru cercetare, dezvoltare, validare și interoperabilitate globală”, care cuprinde, la rândul său, cinci anexe la apendice:

               (1)„Cooperarea SESAR-NextGen privind activitățile transversale pentru interoperabilitate globală”;

               (2)„Cooperarea SESAR-NextGen privind managementul informațiilor pentru interoperabilitate globală”;

               (3)„Cooperarea SESAR-NextGen privind managementul traiectoriilor pentru interoperabilitate globală”;

               (4)„Cooperarea SESAR-NextGen privind CNS și interoperabilitatea echipamentelor de bord pentru interoperabilitate globală”;

               (5)„Cooperarea SESAR-NextGen privind proiectele de colaborare pentru interoperabilitate globală”;

               –apendicele 2 privind „Colaborarea în materie de măsurare a performanței managementului traficului aerian”;

               –apendicele 3 privind „Cooperarea SESAR-NextGen pentru activități de implementare și interoperabilitate globală”.

               Anexa 1 și apendicele 3 sunt documente complet noi. Anexa 1 vizează extinderea domeniului de aplicare al MoC asupra implementării ATM și modifică mecanismele de guvernanță, iar apendicele 3 descrie modalitățile de cooperare în domeniul implementării ATM.

               Totodată, prezenta propunere stabilește rolul Comisiei Europene în guvernanța MoC. Uniunea Europeană este reprezentată de Comisia Europeană în MoC și în toate dispozițiile de implementare aferente (anexele și apendicele).

               Modificarea propusă nu schimbă rolul inițial al comitetului special în guvernanța MoC. Propunerea de decizie privind încheierea Modificării 1 a MoC definește sarcinile care necesită consultarea prealabilă a comitetului special și sarcinile – în principal cele de natură administrativă sau cele de implementare a MoC – pe care Comisia le poate îndeplini pe proprie răspundere.

               2018/0009 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene, a Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)În conformitate cu Decizia [XXX] a Consiliului din [XXXXX], Modificarea 1 la Memorandumul de cooperare NAT-I-9406 dintre Statele Unite ale Americii și Uniunea Europeană a fost semnată la 13 decembrie 2017, sub rezerva încheierii sale la o dată ulterioară.

               (2)Modificarea 1 la memorandumul de cooperare extinde sfera cooperării dintre părți la toate etapele modernizării managementului traficului aerian, inclusiv la activitățile de implementare, cu scopul de a asigura interoperabilitatea globală și modifică structura și guvernanța memorandumului, astfel încât să optimizeze punerea în aplicare și gestionarea activităților de cooperare desfășurate în temeiul său.

               (3)Este necesar să se stabilească dispoziții procedurale pentru participarea Uniunii la managementul executiv al memorandumului de cooperare.

               (4)Prin urmare, Modificarea 1 la memorandumul de cooperare ar trebui aprobată în numele Uniunii,

               ADOPTĂ PREZENTA DECIZIE:

               Articolul 1

               Se aprobă, în numele Uniunii, Modificarea 1 la Memorandumul de cooperare NAT-I-9406A dintre Statele Unite ale Americii și Uniunea Europeană.

               Modificarea 1 la memorandumul de cooperare se atașează la prezenta decizie.

               Articolul 2

               Președintele Consiliului desemnează persoana împuternicită să efectueze, în numele Uniunii, schimbul de note diplomatice prevăzut la articolul II.B. din Modificarea 1 la Memorandumul de cooperare, pentru a exprima consimțământul Uniunii Europene de a-și asuma obligații în temeiul Modificării 1 la memorandumul de cooperare.

               Articolul 3

               După consultarea unui comitet special desemnat de Consiliu, Comisia stabilește poziția care urmează să fie adoptată de Uniune în cadrul managementului executiv al memorandumului de cooperare și al anexelor la acesta stabilit în conformitate cu articolul III din memorandumul de cooperare în ceea ce privește:

               (1)adoptarea unor anexe suplimentare la memorandumul de cooperare și a unor apendice la anexele respective;

               (2)adoptarea unor modificări aduse anexelor la memorandumul de cooperare și apendicelor la anexele respective.

               Articolul 4

               Fără a aduce atingere articolului 3, Comisia poate să ia toate măsurile necesare în temeiul articolelor III, IV, V, VII și VIII din memorandumul de cooperare.

               Articolul 5

               Comisia reprezintă Uniunea la consultările care au loc în temeiul articolului XI din memorandumul de cooperare.

               Articolul 6

               Comisia informează în mod regulat Consiliul cu privire la punerea în aplicare a memorandumului de cooperare.

               Articolul 7

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Regulamentele (CE) nr. 549, 550, 551 și 552 ale Parlamentului European și ale Consiliului, din 10.3.2004 (JO L 96, 31.3.2004), paginile 1, 10, 20 și 26, modificate prin Regulamentul (CE) nr. 1070/2009 al Parlamentului European și al Consiliului din 21.10.2009 (OJ L 300, 14.11.2009, p. 34).

                     (2)

                        COM(2015) 598 din 7.12.2015.